CELEX: 32020R0479
Language: sl
Date: 2020-04-01 00:00:00
Title: Izvedbena uredba Komisije (EU) 2020/479 z dne 1. aprila 2020 o spremembi Uredbe (ES) št. 1235/2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (Besedilo velja za EGP)

2.4.2020   
               
               
                  SL
               
               
                  Uradni list Evropske unije
               
               
                  L 102/4
               
            
         IZVEDBENA UREDBA KOMISIJE (EU) 2020/479
         z dne 1. aprila 2020
         o spremembi Uredbe (ES) št. 1235/2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 38(d) Uredbe,
         ob upoštevanju naslednjega:
         
                     (1)
                  
                  
                     Proizvodi, uvoženi iz tretje države, se na trg Unije lahko dajo kot ekološki proizvodi, če imajo potrdilo o kontrolnem pregledu, ki ga je izdal pristojni ali nadzorni organ ali izvajalec nadzora priznane tretje države ali priznan nadzorni organ ali izvajalec nadzora.
                  
               
                     (2)
                  
                  
                     Za zagotovitev skladnosti s členom 33(1) Uredbe (ES) št. 834/2007 in sledljivosti uvoženih proizvodov med distribucijo, vključno med prevozom iz tretjih držav, Uredba Komisije (ES) št. 1235/2008 (2), kakor je bila spremenjena z Izvedbeno uredbo (EU) 2020/25 (3), določa, da potrdilo o kontrolnem pregledu izda ustrezni nadzorni organ ali izvajalec nadzora, preden pošiljka zapusti tretjo državo izvoza ali porekla. Navedeni nadzorni organ ali izvajalec nadzora mora podpisati izjavo v polju 18 potrdila šele po tem, ko opravi dokumentacijski pregled vseh zadevnih dokumentov o kontrolnem pregledu, med drugim tudi dokumentov o prevozu.
                  
               
                     (3)
                  
                  
                     Zdi se, da v nekaterih primerih izvajalec nadzora popolnih dokumentov o prevozu nima na voljo pravočasno, da bi bili lahko vsi podatki o prevozu vključeni v potrdilo o kontrolnem pregledu, preden pošiljka zapusti tretjo državo. Zato je primerno določiti, da mora ustrezni nadzorni organ ali izvajalec nadzora podatke iz dokumentov o prevozu preveriti in vključiti v potrdilo o kontrolnem pregledu v največ 10 dneh od izdaje potrdila, v vsakem primeru pa, preden organi države članice potrdilo overijo.
                  
               
                     (4)
                  
                  
                     Uredbo (ES) št. 1235/2008 bi bilo zato treba ustrezno spremeniti.
                  
               
                     (5)
                  
                  
                     Ker so te spremembe potrebne za uporabo člena 13 Uredbe (ES) št. 1235/2008, kakor je bila spremenjena z Izvedbeno uredbo (EU) 2020/25, bi se morala ta uredba uporabljati retroaktivno od datuma začetka veljavnosti Izvedbene uredbe (EU) 2020/25.
                  
               
                     (6)
                  
                  
                     Ukrepi iz te uredbe so v skladu z mnenjem Odbora za ekološko pridelavo –
                  
               SPREJELA NASLEDNJO UREDBO:
         
            Člen 1
            Spremembe Uredbe (ES) št. 1235/2008
            Člen 13 Uredbe (ES) št. 1235/2008 se spremeni:
            
                        (1)
                     
                     
                        v tretjem pododstavku odstavka 2 se doda naslednji stavek:
                        „Če ni natisnjene in ročno podpisane kopije potrdila o kontrolnem pregledu podatkov, povezanih z dokumenti o prevozu iz polj 16 in 17 ter ustreznimi rubrikami polja 13, ali kadar so ti podatki drugačni od tistih, ki so na voljo v sistemu TRACES, pristojni organi zadevne države članice in prvi prejemnik za namene preverjanja in overitve potrdila o kontrolnem pregledu upoštevajo samo informacije, ki so na voljo v sistemu TRACES.“;
                     
                  
                        (2)
                     
                     
                        v odstavku 4 se prvi pododstavek nadomesti z naslednjim:
                        „Nadzorni organ ali izvajalec nadzora, ki izda potrdilo o kontrolnem pregledu, izda potrdilo o kontrolnem pregledu in podpiše izjavo v polju 18 potrdila šele po tem, ko opravi dokumentacijski pregled vseh zadevnih dokumentov o kontrolnem pregledu, vključno zlasti z načrtom pridelave za zadevni proizvod in trgovinskimi dokumenti, ter ko opravi, če je primerno glede na njegovo oceno tveganja, fizični pregled pošiljke. Podatki v zvezi dokumenti o prevozu iz polja 13, zlasti število pakiranj in neto masa, ter podatki v poljih 16 in 17 potrdila o kontrolnem pregledu v zvezi s prevoznimi sredstvi in dokumenti o prevozu se vključijo v potrdilo o kontrolnem pregledu v največ 10 dneh od izdaje potrdila, v vsakem primeru pa, preden pristojni organi zadevne države članice potrdilo o kontrolnem pregledu overijo.“
                     
                  
         
            Člen 2
            Začetek veljavnosti in uporaba
            Ta uredba začne veljati na dan objave v Uradnem listu Evropske unije.
            Uporablja se od 3. februarja 2020.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 1. aprila 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 189, 20.7.2007, str. 1.
         
            (2)  Uredba Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 334, 12.12.2008, str. 25).
         
            (3)  Izvedbena uredba Komisije (EU) 2020/25 z dne 13. januarja 2020 o spremembi in popravku Uredbe (ES) št. 1235/2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 8, 14.1.2020, str. 18).